O analiză realizată de Expert Forum privind alegerile locale din acest an arată că procentul femeilor aflate pe listele de candidați continuă să crească ușor în raport cu localele din 2016 și 2020. Dintre primele 10 partide ca număr de candidaturi depuse, cele mai multe femei se regăsesc pe listele SOS România, partidul Dianei Șoșoacă, iar cele mai puțin la UDMR, transmite News.ro.
Numărul total al candidaților la alegerile locale din 2024 este de 207.390, în scădere față 2020 (256.038 candidați) și 2016 (267.242 candidați). În schimb, reprezentarea femeilor pe liste este în creștere: de la 21% în 2016 la 22% în 2020, pentru ca în acest an ponderea să ajungă la 24%.
Sute de liste fără nicio femeie candidat
Partidele mari, care au depus cei mai mulți candidați, au o pondere a femeilor pe liste peste medie, cele mai multe regăsindu-se pe listele SOS România (35%), Pro România (30%), PUSL şi Forţa Dreptei, cu câteva 28%. PSD are 22% femei candidaţi, iar PNL 21%. La AUR candidatele reprezintă 26%, iar la USR şi PMP câte 27%. La REPER 33% dintre candidaţi sunt femei, iar la UDMR acestea reprezintă 25%. Aproape 17% dintre candidaţii independenţi sunt femei.
Ca şi în cazul anului 2020, cea mai mică proporţie de candidate este la comune (23%), iar cea mai mare la municipii şi în Bucureşti, cam o treime. La nivel de funcţii judeţene s-au înregistrat 27% femei.
Pe tipuri de funcţii, cele mai puţine candidate sunt la poziţia de primar şi preşedinte al consiliului judeţean (11%). Cele mai multe candidate sunt la consiliul general (34%) şi la consilii judeţene (27%). Pentru consilii locale, un sfert dintre candidaţi sunt femei, iar pentru Primăria Generală 22% dintre candidaţi, adică 2 din 9.
Cele mai multe candidate la CJ sunt în Galaţi (39%), Sibiu (35%) şi Prahova (34%), raportat la numărul total de candidaţi din judeţ. Cele mai puţine sunt la Vaslui (19%) şi în judeţele Covasna, Harghita, Mureş şi Vrancea. Cele mai multe candidate la primării sunt în Constanţa (20%), Tulcea (18%) şi Ialomiţa (17%), raportat la numărul total de candidaţi din judeţ. Cele mai puţine sunt la Covasna (4%) şi în Bistriţa Năsăud, Gorj (6%).
Expert Forum a identificat 467 de liste depuse pentru consilii locale (3%) care nu respectă prevederile art. 7 din Legea 115/2015, adică nu asigură reprezentarea ambelor sexe pe listele electorale, dacă acestea includ mai mult de două persoane. Dintre acestea, 18 nu includ niciun bărbat, iar restul nicio femeie. Cele mai multe liste în această situaţie regăsesc în Timiş (47) şi Maramureş (21). Aproape un sfert din liste se regăsesc la AUR, care e urmat de PNL (41), PUSL (38) şi PSD (30).
La nivelul administraţiei locale, procentul femeilor alese este de aproximativ 14%, mai mic decât cel al femeilor care au candidat, ceea ce indică faptul că femeile sunt puse, în multe situații, pe ultimele locuri de pe listă.
16 candidați pentru primăria Baia Mare
Conform analizei făcute de Expert Forum, cei mai mulţi candidaţi pe listele unei alianţe sunt din partea Alianţei Dreapta Unită. În schimb, datele arată că PSD şi PNL au mers mai degrabă separat la alegerile locale, întrucât numai 845 de candidaţi au fost înscrişi sub Alianţa electorală PSD+PNL, în 7 judeţe şi Municipiul Bucureşti, unde s-au depus 215 candidaturi.
Cei mai mulţi candidaţi au fost propuşi de PSD – 52.048, PNL – 51.373, AUR – 33.729, USR – 13.328 şi PMP – 10.014. UDMR are 8.147 candidaţi. Au fost depuse 1.118 candidaturi independente. Dintre acestea, cele mai multe se regăsesc în judeţele Mureş, Suceava, Harghita, Timiş sau Argeş. Cei mai puţini independenţi s-au înregistrat în Călăraşi, Giurgiu, Mehedinţi, Tulcea şi Galaţi. În general, cei mai puţini s-au înscris în partea de sud şi sud-est a țării.
Competiţia cea mai crescută la primari este în Baia Mare, unde sunt 16 candidaţi pe loc, dar şi la Constanţa unde sunt 14 candidaţi. În Voluntari şi Craiova sunt câte 12 candidaţi, iar la Lugoj, Piatra Neamţ şi Galaţi câte 11. Cel mai frecvent număr de competitori este de 3 şi 4. În 4% din cazuri nu există decât un candidat, iar în 20% câte 2. Şi la consilii judeţene, competiţia cea mai mare se regăseşte la Maramureş. Cei mai puţini contracandidaţi sunt la Dâmboviţa, adică 4.